  Виталий Пронин «Лыдӟиськы, Ижкар!» фестивальын Москваысь нылпи писатель Юлия Кузнецова пиналъёсын 2 шудон ортчытӥз.Юлия Кузнецова вала пиналъёсты - соос шумпотыса пыриськизы котькуд шудонэ. Угось писатель ачиз будэтэ 2 нылпиоссэ. Соин, вылды, книгаосыз но лыдӟымонэсь пӧрмо.Критикъёслэн пусъемзыя, Юлия Кузнецова, классической литературалэсь сям-йылолъёссэ гажаса, быгатэ туала пиналлы, егит адямилы валамон кылын гожъяськыны. Со сяна, книгаосаз висьытӥсь ужпумъёсты ӝутэ. Учком, кылсярысь, «Дом П.» кузьмадёссэ. Отын одӥг семья песянайзэс пересьёслэн юртазы келя. Песянай ваньзэ вала, но мӧзмыны, кайгырыны чик уг малпа. Угось баба Женя боксэн выре, нокыӵе шуг-секытъёслы уг сётскы. П. юртысь вань пересьёслэсь улонзэс чутрак воштэ. Арлыдоос валало, отын но улонлы шумпотыны, отын но котыр дуннеез яратыны луэ шуыса. Уд но малпа, та книга покчи классъёсын дышетскисьёс понна гожтэмын шуыса.Та произведениез вылэ пыкиськыса, Юлия Кузнецова Ижысь пиналъёсын мастер-класс ортчытӥз. Кызьы шумпоттоно песянаез? Лэсьтӥськод огшоры медаль но сое, тужгес усто но яратоно песянайлы шуыса, ошиськод чыртыяз. Пиналъёс оскытӥзы: лэсьтэм медаленызы одно ик песянайёссэс шумпоттозы.Озьы ик нылпиос огдырлы кылдытӥзы пичи редакция. Ӵошен ик малпазы нимзэ но - «Ижысь крокодил». Пичи Оля луиз редактор, нош Кати - писатель. Тани егит гожъяськись син куспын гожтӥз 5 пыдо пуны сярысь выжыкыл. Жингыртӥз редакторлы. Оли шумпотыса учкиз Катилэсь выжыкылзэ. Печатлалом, пе. Ӧтиз суредасез но вуоно книгалы 5 пыдо пуныез лэсьтыны косӥз. Бадӟымъёс пӧлысь сюриз корректор, со выжыкылысь янгышъёссэ тупатъяз. Пиналъёс берло лыдъязы, кӧня адями книга поттон бордын ужа. Ӧжыт вылымтэ. Кызьы шуиз Юлия Кузнецова, книга - со одӥг писательлэн гинэ ужез ӧвӧл.Мария Векшина Туспуктӥз Наталья КРАСНОПЕРОВА Теги: литература пумиськон  